شمس الحق عظیم آبادی

امام ابو الطیب شمس الحق بن امیر علی بن مقصود علی بن مولانا غلام حیدر صدیقی عظیم آبادی (18 جولا‎ئی 1857ء - 21 مارچ 1911ء)، جو شمس الحق عظیم آبادی کے نام سے بھی جانے جاتے ہیں، برصغیر کے ایک مشہور عالم، مجتہد و محدث تھے۔

 ابتدائی اور پیشہ وارانہ زندگی 
شمس الحق عظیم آبادی 1273ھ / 1857ء کو عظیم آباد، پٹنہ میں پیدا ہوئے۔ ان کا شمار سید نذیر حسین محدث دہلوی اور شیخ حسین بن محسن یمانی کے خاص تلامذہ میں ہوتا ہے۔ وہ اہل حدیث مسلک کے اکابر علما میں نمایاں مقام کے حامل تھے۔ ان کی تصانیف حدیث سے پورے عالم اسلام نے استفادہ کیا اور حدیث کا کوئی طالب علم ان کی خدمات سے مستغنی نہیں رہ سکتا۔ شمس الحق عظیم آبادی پہلے عالم ہیں جنھوں نے حدیث کی مشہور عام کتاب ’’ سنن دارقطنی ‘‘ کو پہلی مرتبہ تدوین نو اور اپنی شرح کے ساتھ شائع کیا۔ ان کی مشہور تصانیف میں ’’ غایۃ المقصود شرح سنن ابی دادو ‘‘، ’’ عون المعبود علی سنن ابی داود ‘‘، ’’ التعلیق المغنی شرح سنن الدارقطنی ‘‘، ’’ رفع الالتباس عن بعض الناس ‘‘ اور ’’ اعلام اھل العصر باحکام رکعتی الفجر ‘‘ وغیرہ شامل ہیں۔

امام شمس الحق عظیم آبادی کے نامور شاگردوں میں علامہ شرف الحق محمد اشرف ڈیانوی، علامہ ابو القاسم سیف بنارسی، علامہ ابو سعید شرف الدین دہلوی، شیخ عبد الحفیظ الفاسی المراکشی، شیخ صالح بن ابراہیم بن رشید المحیمید، قاضی صالح بن عثمان نجدی، مولانا احمد اللہ محدث دہلوی وغیرہم شامل ہیں۔

ان کی زندگی کا بیشتر حصہ پٹنہ کے اطراف میں واقع ایک بستی ڈیانواں میں گذرا اسی لیے انھیں ’’ محدث ڈیانوی ‘‘ بھی کہا جاتا ہے اور وہ ڈیانوی کی صفت نسبتی سے بھی معروف ہیں۔

 وفات 
شمس الحق عظیم آبادی کی وفات مارچ 1911ء / 1329ھ کو ڈیانواں میں ہوئی۔ شیخ محمد عزیر شمس نے ’’ حیاۃ المحدث شمس الحق و اعمالہ ‘‘ اور ’’ مولانا شمس الحق عظیم آبادی حیات و خدمات ‘‘ کے عنوان سے ان کے حالات لکھے ہیں۔ جبکہ محمد تنزیل الصدیقی الحسینی نے اپنے کتابی سلسلے ’’ الانتقاد ‘‘ کا پہلا شمارہ خاص امام شمس الحق عظیم آبادی پر نکالا ہے ۔الجمعية العلمية السعودية للسنة وعلومها:منهج العلامة الشيخ محمد شمس الحق العظيم آبادي في كتابه عون المعبود شرح سنن أبي داود 

 حوالہ جات 

زمرہ:1857ء کی پیدائشیں
زمرہ:1911ء کی وفیات
زمرہ:انیسویں صدی کے ہندوستانی فلسفی
زمرہ:بھارت کے سنی علما
زمرہ:بھارتی مسلم شخصیات
زمرہ:پٹنہ کے مصنفین
زمرہ:بھارتی سلفی
زمرہ:اثری شخصیات
زمرہ:اہل حدیث شخصیات